One Vision
"One Vision" je singl britanske rock grupe Queen. Singl je objavljen 4. novembra 1985. godine i našao se na njihovom 12. albumu A Kind of Magic iz 1986. godine. Originalna ideja za pjesmu je potekla od Rogera Taylora. Za pjesmu se nagađalo da je inspirisana ili show-stopping nastupom benda na Live Aidu, održanom ranije te 1985. godine, ili životom i podvigom Martina Luthera Kinga, sa stihovima koji govore o čovjekovoj borbi i prevazilaženju trenutne situacije. U BBC-jevom dokumentarcu iz 2011. godine, Queen: Days of Our Lives, Taylor je rekao da su stihovi pjesme dijelovi poznatog govora Martina Luthera Kinga. Pjesma se izvodila na svim koncertima turneje grupe iz 1986 i to kao uvodna pjesma. Članovi grupe su tvrdili da su pjesmom One Vision otvarali svoje koncerte jer je predstavljala savršen uvod za koncert.